*ส่วนที่ 3*

*สรุปผลการพัฒนาท้องถิ่นในปีที่ผ่านมา*

**1. การสรุปสถานการณ์การพัฒนาของเทศบาลตำบลโนนแดงด้วยเทคนิค SWOT ANALYSIS**

**(จุดแข็ง - จุดอ่อน โอกาสและอุปสรรค)**

  **1.1 จุดแข็ง (Strength)**

 (1) เทศบาลตำบลโนนแดง เป็นองค์กรปกครองส่วนท้องถิ่น มีฐานะเป็นนิติบุคคล ซึ่งจะสามารถมีอำนาจตัดสินใจในการบริหารงบประมาณได้อย่างอิสระ เพื่อการแก้ไขปัญหาได้ตรงกับความต้องการของชุมชน ส่งผลให้มีศักยภาพต่อการพัฒนาท้องถิ่นของตนเอง ได้อย่างรวดเร็วตรงประเด็นปัญหา

 (2) เทศบาลตำบลโนนแดง มีอำนาจตามกฎหมายในการวางแผนการบริหาร การกำหนดส่วนราชการ การประสานงาน การกำกับดูแล ซึ่งส่งผลให้การบริหารงานเป็นไปด้วยความคล่องตัว เหมาะสมกับสภาพปัญหาของท้องถิ่นทำให้การแก้ไขปัญหาต่างๆ ได้รับการแก้ไขอย่างถูกต้อง รวดเร็ว

(3) เทศบาลตำบลโนนแดง มีอำนาจตามกฎหมาย สามารถออกกฎหมายที่เรียกว่า เทศบัญญัติ ขึ้นมาบริหารงานภายในท้องถิ่นตนเอง

 (4) เทศบาลตำบลโนนแดง มีอำนาจในการกำหนด แผนงานด้านบริหารงานบุคคล (แผนอัตรากำลัง) ขึ้นมาเองเพื่อรองรับการบริหารงานภายในเทศบาลฯ ที่จะต้องมีบุคลากรที่จำเป็นต่อการพัฒนาท้องถิ่น ได้อย่างเหมาะสม

 (5) เทศบาลตำบลโนนแดง จะมีงบประมาณเป็นของตนเอง ในการบริหารงานโดยมีแหล่งที่มาของงบประมาณแบ่งออกเป็น 2 ส่วน คือ งบประมาณที่ได้รับการจัดสรรจากรัฐบาลกลาง และงบประมาณที่ได้รับการจัดเก็บของท้องถิ่น ซึ่งงบประมาณ ทั้ง 2 ส่วนนี้ จะมีปริมาณมากพอที่จะสามารถพัฒนาท้องถิ่นได้อย่างมีประสิทธิภาพ ต่อการแก้ไขปัญหาของท้องถิ่น

 (6) เทศบาลตำบลโนนแดง มีระบบข้อมูลพื้นฐานที่ได้จากการจัดเก็บข้อมูลได้อย่างทั่วถึง เนื่องจากมีความใกล้ชิดกับแหล่งของข้อมูล คือ พี่น้องประชาชนที่จะเป็นตัวกำหนดปัญหา ถ่ายทอดออกมาเป็นข้อมูล เพื่อให้ดำเนินการแก้ไขรวมถึงมีการตรวจสอบข้อมูลกันอย่างใกล้ชิดจากองค์กรของคณะกรรมการชุมชน ได้รับการสนองตอบอย่างถูกต้อง

 (7) เทศบาลตำบลโนนแดง มีการประสานงาน การอำนวยการหรือความร่วมมือจากส่วน

ราชการ รวมถึงภาคเอกชนได้อย่างมีประสิทธิภาพ เนื่องจากมีผู้บริหารที่มาจาการเลือกตั้งของพี่น้องประชาชนโดยตรง ซึ่งจะส่งผลให้ภาคราชการที่เกี่ยวข้องจะต้องรับฟังปัญหา หรือข้อเสนอต่างๆ แล้วนำไปร่วมกันแก้ไข ให้ตรงกับความต้องการของพี่น้องประชาชน ถือว่าเป็นการประสานพลังมวลชนได้อย่างลงตัว ต่อการบริหารราชการ

 (8) เทศบาลตำบลโนนแดง ซึ่งตราเทศบัญญัติ เพื่อใช้ในการบริหารงานของเทศบาล จึงส่งผลให้การวางแผนด้านการจัดหาทรัพยากรที่จำเป็นต่อการทำงาน เพื่อสนองตอบความต้องการของพี่น้องประชาชนได้อย่างเพียงพอ

  **1.2 จุดอ่อน (Weakness)**

 (1) เทศบาลตำบลโนนแดง ยังไม่ได้ดำเนินการตราเทศบัญญัติบางเรื่องรองรับการบริหารงาน เช่น เรื่องการบริหารจัดการระบบบำบัดน้ำเสีย ฯลฯ

 (2) เทศบาลตำบลโนนแดง ยังขาดบุคลากรที่มีตามกรอบอัตรากำลัง 3 ปี เพื่อมาปฏิบัติงานในหน้าที่ให้มีคุณภาพ

 (3) เทศบาลตำบลโนนแดง ยังไม่ได้ดำเนินการจัดเก็บระบบข้อมูลพื้นฐานในทุกด้าน เพื่อนำมาใช้ประโยชน์อย่างจริงจัง รวมทั้งระบบฐานข้อมูลบางตัวมีการเปลี่ยนแปลง

1. ประชาชนในเขตเทศบาลฯ ส่วนใหญ่มีระดับการศึกษาต่ำ ซึ่งจะส่งผลต่อการพัฒนา

ท้องถิ่นโดยรวม

  **1.3 โอกาส (Opportunity)**

 (1) รัฐบาลได้มีนโยบายกระจายอำนาจให้กับองค์กรปกครองส่วนท้องถิ่น ให้สามารถบริหารงานตามแนวทางของท้องถิ่นได้ด้วยตัวเอง

 (2) ประชาชนภายในเขตเทศบาลฯ ส่วนใหญ่มีอาชีพทางด้านการเกษตร รับจ้าง ประกอบกับรัฐบาลกลาง มีนโยบายในการกระตุ้นเศรษฐกิจในภาพรวมของประเทศ เช่น โครงการกองทุนเงินล้าน ธนาคารประชาชน SML เป็นต้น ส่งผลให้พี่น้องประชาชนมีแหล่งเงินทุนต่อการเพิ่มรายได้ของตนเอง รวมถึงนโยบายด้านเศรษฐกิจพอเพียง จึงทำให้ประชาชนมีความเป็นอยู่และมีความพร้อมต่อการพัฒนาท้องถิ่นมากขึ้น

 (3) รัฐบาลได้มีนโยบายการปราบปรามยาเสพติด ส่งผลให้ประชาชนภายในเขตเทศบาลมีสภาพสังคมที่สงบสุข ประกอบกับธรรมชาติของพี่น้องประชาชน ซึ่งส่วนใหญ่มีถิ่นฐานอยู่ที่อำเภอโนนแดง จังหวัดนครราชสีมา ตั้งแต่ต้น การรักถิ่นฐาน จึงมีความสำคัญต่อการพัฒนาทางด้านสังคม การพัฒนาท้องถิ่นก็ได้รับความร่วมมือเป็นอย่างดี

  **1.4. อุปสรรค (Threat)**

 (1) ด้านเศรษฐกิจ นั้น ประเทศไทยได้เข้ามาสู่ระบบการค้าเสรี ซึ่งจะส่งผลให้ผู้ที่มีกำลังทรัพย์มากจะสามารถต่อสู้ทางการค้าได้มากกว่า ผู้มีกำลังทรัพย์น้อย จึงส่งผลโดยตรงต่อการมีอยู่มีกินของพี่น้องประชาชน ส่วนใหญ่ของประเทศ โดยในส่วนของเทศบาลฯ นั้น ก็ได้รับผลกระทบดังกล่าว การพัฒนาท้องถิ่นอาจจะไม่ได้รับความร่วมมือเท่าที่ควร

 (2) สภาพสังคมส่วนใหญ่นั้น มีสภาพของการต่อสู้ดิ้นรนด้านการหางานทำ จึงมีการเคลื่อนย้ายแรงงานจากชนบทสู่ชุมชนเมือง โดยเฉพาะกรุงเทพฯ ส่งผลให้มีการทอดทิ้งลูกหลาน พ่อแม่ ซึ่งจะมีผลกระทบต่อการเลี้ยงดู ความอบอุ่นของครอบครัว การพัฒนาท้องถิ่นบางครั้งอาจจะไม่ได้รับความสนใจจากกลุ่มคนดังกล่าวเท่าที่ควร

 (3) ด้านการเมือง ในระดับประเทศมีการปรับเปลี่ยน ตามรัฐธรรมนูญฉบับปัจจุบันค่อนข้างมาก เช่น การรวมตัวของพรรคการเมือง ระบบอุปถัมภ์ของพรรคการเมือง ขั้วอำนาจทางการเมืองเก่าและใหม่ส่งผลให้มีอำนาจทางการบริหารที่ค่อนข้างเบ็ดเสร็จเด็ดขาด ส่งผลให้การตรวจสอบการทำงานของรัฐบาลทำได้ยาก การกำหนดนโยบายในด้านการบริหารท้องถิ่นยังไม่สามารถทำได้อย่างต่อเนื่อง

2. การประเมินประสิทธิผลของแผนพัฒนาในเชิงปริมาณ

การพัฒนาเทศบาลตำบลโนนแดงในปีที่ผ่านมา ได้สรุปผลการพัฒนาทั้ง 12 ยุทธศาสตร์ โดยแยกเป็นการประเมินผลการพัฒนาสรุปได้ ดังนี้

ตารางเปรียบเทียบจำนวนโครงการและงบประมาณในแผนพัฒนาที่ดำเนินการจริงในปีงบประมาณที่ผ่านมา

|  |  |  |  |  |  |  |
| --- | --- | --- | --- | --- | --- | --- |
| **ยุทธศาสตร์การพัฒนา** | **จำนวน****โครงการ****ในแผนพัฒนา****ประจำปี** | **จำนวน****โครงการ****ที่ดำเนิน** **การจริง** | **ร้อยละ****ของ****โครงการ****ที่ดำเนิน****การจริง** | **จำนวน****งบประมาณ****ในแผนพัฒนา****ประจำปี****(บาท)** | **จำนวนงบประมาณที่ดำเนินการ****จริง****(บาท)** | **ร้อยละ****ของงบประมาณ****ที่ดำเนิน****การจริง** |
| **ยุทธศาสตร์ที่ 1** ยุทธศาสตร์การบริหารราชการให้มีประสิทธิภาพ | 34 | 31 | 91.18 | 20,989,780 | 17,521,808 | 83.48 |
| **ยุทธศาสตร์ที่ 2** ยุทธศาสตร์การพัฒนาด้านการศึกษา | 61 | 42 | 68.85 | 7,014,706 | 6,051,480 | 86.27 |
| **ยุทธศาสตร์ที่ 3** ยุทธศาสตร์ การพัฒนาด้านสาธารณสุข | 24 | 12 | 50.00 | 883,000 | 333,460 | 37.76 |
| **ยุทธศาสตร์ที่ 4**  ยุทธศาสตร์การพัฒนาด้านสวัสดิการสังคม | 19 | 14 | 73.68 | 2,083,700 | 1,882,700 | 90.35 |
| **ยุทธศาสตร์การพัฒนา** | **จำนวน****โครงการ****ในแผนพัฒนา****ประจำปี** | **จำนวน****โครงการ****ที่ดำเนิน** **การจริง** | **ร้อยละ****ของ****โครงการ****ที่ดำเนิน****การจริง** | **จำนวน****งบประมาณ****ในแผนพัฒนา****ประจำปี** | **จำนวนงบประมาณที่ดำเนินการ****จริง** | **ร้อยละ****ของงบประมาณ****ที่ดำเนิน****การจริง** |
| **ยุทธศาสตร์ที่ 5** ยุทธศาสตร์การพัฒนาด้านเศรษฐกิจ พาณิชยกรรม อุตสาหกรรม | 2 | 2 | 100.00 | 140,000 | 120,000 | 85.71 |
| **ยุทธศาสตร์ที่ 6** ยุทธศาสตร์โครงสร้างพื้นฐาน | 52 | 9 | 17.31 | 22,423,000 | 4,302,552 | 19.19 |
| **ยุทธศาสตร์ที่ 7** ยุทธศาสตร์การพัฒนาทรัพยากรและสิ่งแวดล้อม | 12 | 10 | 83.33 | 575,000 | 339,000 | 58.96 |
| **ยุทธศาสตร์ที่ 8** ยุทธศาสตร์การกีฬาและนันทนาการ | 15 | 7 | 46.67 | 797,000 | 398,000 | 49.94 |
| **ยุทธศาสตร์ที่ 9** ยุทธศาสตร์ส่งเสริมศาสนาและวัฒนธรรม | 6 | 5 | 83.33 | 168,000 | 158,000 | 94.05 |
| **ยุทธศาสตร์ที่ 10** ยุทธศาสตร์ด้านเกษตรกรรม | 3 | 3 | 100.00 | 170,000 | 150,000 | 88.24 |
| **ยุทธศาสตร์ที่ 11**  ยุทธศาสตร์ด้านความมั่นคงปลอดภัยในชีวิตและทรัพย์สิน | 17 | 9 | 52.94 | 4,375,000 | 325,000 | 7.43 |
| **ยุทธศาสตร์ที่ 12** ยุทธศาสตร์พัฒนาการท่องเที่ยวและบริการ | 8 | 6 | 75.00 | 432,000 | 408,000 | 94.44 |
| รวม | **253** | **150** | **59.29** | **60,051,186** | **31,990,000** | **53.27** |

**3. การประเมินประสิทธิผลของแผนพัฒนาในเชิงคุณภาพ**  ประกอบด้วย ศักยภาพ ปัญหา/ความต้องการของท้องถิ่น

 **3.1 ศักยภาพของเทศบาลต่อการพัฒนาท้องถิ่น**

 **(1)** **ด้านโครงสร้างพื้นฐาน** เทศบาลตำบลโนนแดง มีการคมนาคมสายหลักที่สะดวก มีถนนที่ได้มาตรฐานผ่าน 1 สาย ได้แก่ ทางหลวงหมายเลข 207 (ถนนเจนจบทิศ) สามารถเดินทางไปจังหวัดต่างๆ ในภาคตะวันออกเฉียงเหนือตอนบนได้หลายจังหวัด นอกจากนี้ยังมีถนนทางหลวงชนบทเชื่อมกับอำเภอบัวใหญ่ อำเภอสีดา และถนนเลียบคลองชลประทานเชื่อมกับอำเภอพิมาย ซึ่งมีสถานที่ท่องเที่ยว

สำคัญๆ ของจังหวัด ได้แก่ ประสาทหินพิมาย เขื่อนพิมาย และไทรงาม มีสายน้ำไหลผ่านตลอดทั้งปี และยังใช้ในการประกอบอาชีพทางเกษตรกรรม การจับสัตว์น้ำ และปลูกผักสวนครัว เพื่อบริโภค และจำหน่ายตลาดเทศบาลช่วงเช้าและเย็นโดยต่อเนื่องและสม่ำเสมอ ส่วนการบริการด้านการสื่อสาร การไฟฟ้า โทรศัพท์ ประชาชนได้รับความสะดวกสบายในการดำรงชีวิตประจำวันพอสมควร

 **(2)** **ด้านเศรษฐกิจ** ประชากรมีรายได้หลักจากการประกอบอาชีพทำนา การเพาะปลูกได้ผลดี แต่อาจมีบางปีได้รับผลกระทบจากน้ำท่วม หรือภัยแล้ง การประกอบอาชีพด้านพาณิชยกรรมมีค่อนข้างหนาแน่น มีลูกค้าจากต่างอำเภอ ได้แก่ อำเภอคง และอำเภอพิมาย มาใช้บริการค่อนข้างมาก โดยเฉพาะตลาดนัดวันศุกร์

 **(3) ด้านสังคม** จำนวนประชากรกับจำนวนพื้นที่อยู่ในอัตราที่เหมาะสม คือ 750 คนต่อตารางกิโลเมตร ประชากรส่วนใหญ่มีภาษาพูด ประเพณี วัฒนธรรม และนับถือศาสนาเดียวกัน จึงมีความจำเป็นอันหนึ่งอันเดียวกัน ไม่มีความขัดแย้งในชุมชน การบริการด้านสาธารณสุขประชาชนได้รับบริการอย่างทั่วถึง มีความปลอดภัยในชีวิตและทรัพย์สิน สถิติคดีอาชญากรรมเกิดขึ้นน้อยมาก

**(4) ด้านการเมืองและการบริหาร**  ประชาชนมีความสนใจในการมีส่วนร่วมทางการเมือง และให้ความร่วมมือกับหน่วยราชการเป็นอย่างดี บุคลากรของเทศบาลก็มีจำนวนเหมาะสม ไม่มากเกินไป จนอาจจะเกิดปัญหาในด้านการบริหารงบประมาณ ซึ่งงบประมาณในแต่ละปีสามารถนำไปบริหารได้อย่างมีประสิทธิภาพ มีการพัฒนาด้านต่างๆในอัตราส่วนที่เหมาะสมน่าพอใจ ผู้บริหาร สมาชิกสภาเทศบาล พนักงานเทศบาล และลูกจ้าง มีความเข้าใจในการทำงาน มีความรู้ความสามารถที่จะพัฒนาเทศบาลให้เป็นไปในทิศทางที่ประชาชนต้องการได้ การบริการด้านการเงินการคลังมีประสิทธิภาพ มีวินัยทางการเงินการคลังดีไม่ใช้จ่ายในสิ่งที่ไม่จำเป็น บุคลากรทุกคนช่วยกันประหยัด และใช้ประโยชน์จากการใช้เงินงบประมาณอย่างคุ้มค่ามากที่สุด

 **(5) ด้านทรัพยากรธรรมชาติและสิ่งแวดล้อม** ทรัพยากรที่มีความสำคัญต่อการดำรงชีวิตของประชาชน ได้แก่ น้ำ ซึ่งมีสายน้ำสำคัญไหลผ่านตลอดปี ได้แก่ ลำสะแทด และยังไม่มีปัญหาเรื่องคุณภาพน้ำ แต่ในปีที่ผ่านมาเกิดปัญหาภาวะโลกร้อนและเกิดการขาดแคลนน้ำเนื่องจากมีปริมาณน้ำฝนไม่เพียงพอต่อความต้องการของพี่น้องเกษตรกร ส่งผลให้เกิดการขาดแคลนแหล่งน้ำในการอุปโภคบริโภค การกำจัดสิ่งปฏิกูลและขยะมูลฝอยสามารถดำเนินการกำจัดและควบคุมได้ มีผลกระทบและก่อให้เกิดความเดือดร้อนต่อประชาชนน้อยมาก

 **3.2 ปัญหา/ความต้องการ** การพัฒนาจากปัญหาในด้านต่างๆ ประกอบด้วย

 **(1) ด้านโครงสร้างพื้นฐาน**

 **ลำดับที่ 1** ปัญหาการคมนาคม ระหว่างชุมชนหมู่บ้านไม่สะดวก

 ลักษณะ ถนนที่เชื่อมต่อระหว่างชุมชนหมู่บ้าน ส่วนใหญ่เป็นทางลูกรัง ในช่วงฤดูฝนมีน้ำท่วมขัง และถูกน้ำกัดเซาะขาด ฤดูแล้งเป็นหลุมเป็นบ่อทำให้การสัญจรไปมาไม่สะดวก การขนส่งผลิตผลทางการเกษตรเป็นไปด้วยความยากลำบาก

 ขอบเขต ถนนสายหลัก และถนนสายรอง ซึ่งเชื่อมต่อระหว่างชุมชน หมู่บ้านและตำบลต่างๆ ที่อยู่ในความรับผิดชอบของเทศบาล ในขณะนี้มีอยู่ จำนวนมากที่จะต้องได้รับการปรับปรุงและซ่อมแซมให้ได้มาตรฐาน

 แนวทางแก้ไข ก่อสร้างถนนคอนกรีตเสริมเหล็กในเขตเทศบาลทั้งหมดทุกสายให้ได้มาตรฐานและปรับปรุงถนนที่ชำรุดให้สามารถใช้งานได้ดี

 **ลำดับที่ 2** ปัญหาไฟฟ้าสาธารณะไม่เพียงพอ ชำรุดและดับบ่อย

 ลักษณะ ไฟฟ้าสาธารณะที่มีอยู่ไม่เพียงพอกับความต้องการ เนื่องจากพื้นที่กว้างขวาง ชุมชนอยู่ห่างไกลกัน บางจุดดับบ่อยและชำรุด

 ขอบเขต เนื่องจากในเขตเทศบาลมีถนนอยู่หลายสาย คิดเป็นระยะทางประมาณ 35 กิโลเมตร และชุมชนอยู่ห่างไกลกัน ปัญหาการขาดแคลนไฟฟ้าสาธารณะจึงมีอยู่ทุกหมู่บ้าน และเทศบาลไม่มีช่างไฟฟ้าและเครื่องมือเครื่องใช้ที่จะดำเนินการซ่อมแซมด้วยตนเองได้ และต้องเสียค่าบำรุงรักษาซ่อมแซมอยู่เสมอทำให้สิ้นเปลืองงบประมาณจำนวนมาก

 แนวทางแก้ไข ติดตั้งไฟฟ้าสาธารณะในชุมชนให้ทั่วถึง

 **ลำดับที่ 3** ปัญหาการขยายเขตระบบไฟฟ้ายังไม่ทั่วถึง

 ลักษณะ ระบบไฟฟ้าและการขยายเขตไฟฟ้ายังให้บริการแก่ประชาชนยังไม่ทั่วถึง เนื่องจากชุมชนห่างไกลกัน การขยายการให้บริการหรือขยายเขตไฟฟ้ามีน้อย เนื่องจากต้องลงทุนสูง ต้องใช้งบประมาณมาก จำเป็นต้องการให้ไฟฟ้าส่วนภูมิภาคเป็นผู้ดำเนินการ

 ขอบเขต ปัญหาการให้บริการไฟฟ้าไม่ทั่วถึง ขยายเขตไฟฟ้าตามชุมชนต่างๆ ภายในเขตเทศบาลฯ ให้ครอบคลุม

 แนวทางแก้ไข ขอความร่วมมือจากการไฟฟ้าส่วนภูมิภาคขยายเขตไฟฟ้าแรงต่ำให้ครอบคลุมทุกชุมชน

 **ลำดับที่ 4** ปัญหาการขยายเขตประปาและคุณภาพน้ำประปา

 ลักษณะ ระบบการผลิตและจำหน่ายน้ำประปาให้แก่ประชาชนยังไม่ทั่วถึง เนื่องจากมีการขยายตัวของชุมชนออกไปอยู่ห่างไกลชุมชน ทำให้การขยายเขตประปาเป็นไปด้วยความลำบาก ต้องใช้งบประมาณสูง ไม่คุ้มค่าการลงทุน และคุณภาพน้ำประปาไม่ได้มาตรฐาน โดยเฉพาะฤดูร้อนน้ำจะมีรสกร่อย

 ขอบเขต ขยายเขตประปาให้ครอบคลุม เช่น เปลี่ยนท่อน้ำประปาจากสี่แยกบ้านนาย สมจิตร ถึงบ้านนายโปย โมรานอก ม.10, จากถนนทางหลวงชนบท ถึงบ้านนายจุฑารัตน์ ม.10 ฯลฯ ข้อมูลจากประชาคมท้องถิ่น

 แนวทางแก้ไข วางระบบท่อประปาให้ครอบคลุมทุกชุมชน

 **ลำดับที่ 5** ปัญหาท่อและรางระบายน้ำมีไม่เพียงพอ

 ลักษณะ การก่อสร้างถนนคอนกรีตเสริมเหล็ก ไม่สามารถวางท่อและรางระบายน้ำไปพร้อมกันได้ เนื่องจากผิวจราจรคับแคบและมีงบประมาณไม่เพียงพอ

 ขอบเขต ถนนในเขตเทศบาลทั้งหมด ยกเว้นถนนทางเข้าวัดโนนแดง และรอบตลาดสดเทศบาลฯ วางท่อและรางระบายน้ำพร้อมกับการก่อสร้างถนน เพื่อให้น้ำไหลได้สะดวก

 แนวทางแก้ไข วางท่อและรางระบายน้ำพร้อมกับการก่อสร้างถนน เพื่อให้น้ำสามารถไหลได้สะดวกยิ่งขึ้น

 **(2) ด้านเศรษฐกิจ**

 **ลำดับที่ 1** ปัญหาผลผลิตทางการเกษตรราคาตกต่ำ

 ลักษณะ ผลผลิตทางการเกษตรซึ่งเป็นอาชีพหลักของประชาชนในพื้นที่มีราคาตกต่ำ ประชาชนไม่สามารถขายผลผลิตได้ในราคาที่ต้องการ

 ขอบเขต ประชาชนส่วนใหญ่ที่อยู่ในเขตพื้นที่เทศบาลฯ ประกอบอาชีพทางการเกษตรเป็นหลัก ผลผลิตจากการเกษตรอันได้แก่ ข้าว ในพื้นที่มีราคาตกต่ำกว่าราคาซื้อขายในท้องตลาดทั่วไป เนื่องจากแหล่งรับซื้อในพื้นที่มีน้อยราย

 แนวทางแก้ไข ขอความร่วมมือจากสหกรณ์การเกษตร เกษตรอำเภอโนนแดงในการจัดหาตลาดกลางหรือแหล่งรับซื้อผลิตผลทางการเกษตรและหน่วยงานสังกัดกระทรวงพาณิชย์

 **ลำดับที่ 2** ปัญหาการว่างงาน

 ลักษณะ ประชากรส่วนใหญ่ประกอบอาชีพเกษตรกรรม และจะว่างงานหลังฤดูเก็บเกี่ยวทำให้ไม่สามารถมีรายได้มาจุนเจือครอบครัว ไม่มีอาชีพเสริม และไม่มีโรงงานอุตสาหกรรมที่จะจ้างแรงงานเหล่านี้ ประชาชนขาดความรู้ในการประกอบอาชีพเพื่อสร้างรายได้เสริม และขาดการส่งเสริมช่วยเหลือด้านวิชาการและงบประมาณจากหน่วยงานอื่นๆ

 ขอบเขต ประชาชนที่ประกอบอาชีพเกษตรกรรมในทุกหมู่บ้านในเขตเทศบาลฯ

 แนวทางแก้ไข จัดตั้งกองทุนสนับสนุนการประกอบอาชีพของชุมชนและขอความร่วมมือจากหน่วยงานของรัฐในการจัดการฝึกอบรมด้านวิชาชีพ ที่ครอบคลุมประชากรทุกกลุ่มอาชีพอย่างต่อเนื่องและสม่ำเสมอ

 **(3) ด้านสังคม**

 **ลำดับที่ 1** ปัญหาการป้องกันรักษาและส่งเสริมสุขภาพอนามัยของประชาชน

ลักษณะ ในสภาพสังคมยุคปัจจุบันได้มีปัญหาเกิดขึ้นมากมาย อาทิ ปัญหาเรื่องโรคภัยต่างๆ ปัญหาความไม่สะอาดของชุมชนและสถานที่ ปัญหาเรื่องที่อยู่อาศัย ปัญหาการขาดความรู้ความเข้าใจของผู้ประกอบการบางประเภท ปัญหาการจราจร และปัญหาอื่นๆ

 ขอบเขต พื้นที่ความรับผิดชอบของเทศบาลตำบลโนนแดงแม้จะมีเพียง 6 ตารางกิโลเมตร แต่ก็มีปัญหาที่จะต้องรับผิดชอบภายในชุมชนที่เกิดขึ้นหลายประเด็นปัญหา เช่น ปัญหาการป้องกันและกำจัดโรคพิษสุนัขบ้า ปัญหาการก่อสร้างห้องส้วมสาธารณะ ปัญหาเกี่ยวกับผู้ประกอบการร้านอาหารและพ่อค้าแม่ค้าในตลาดสดเทศบาลฯ ยังขาดความรู้ความเข้าใจเกี่ยวกับระเบียบและวิธีปฏิบัติต่อสังคม ตลอดจนปัญหาอื่นๆ ที่เกี่ยวกับการป้องกันและควบคุมโรคติดต่ออื่นๆ และยาเสพติด

 แนวทางแก้ไข จัดสรรงบประมาณสนับสนุนด้านสาธารณสุขแก่ชุมชนให้ทั่วถึง ตลอดจนจัดอบรมให้ความรู้ส่งเสริมการมีส่วนร่วมของประชาชนในการรณรงค์ ควบคุม ป้องกันโรคติดต่อ และขอความร่วมมือหน่วยงานที่เกี่ยวข้องร่วมกันรณรงค์ป้องกันปัญหาต่างๆ

 **ลำดับที่ 2** ปัญหาเกี่ยวกับการจัดหาสถานที่ก่อสร้างที่จอดรถยนต์โดยสารประจำทาง

 ลักษณะ การเพิ่มจำนวนของพาหนะในการเดินทาง(ทางบก) แต่ละปีมีจำนวนเพิ่มมากขึ้นก่อให้เกิดปัญหาการจราจร ปัญหาการเกิดอุบัติเหตุและปัญหาอื่นๆตามมา

 ขอบเขต เทศบาลตำบลโนนแดงยังไม่มีสถานที่จอดรถโดยสารประจำทาง ปัจจุบันรถโดยสารประจำทางจะจอดรับผู้โดยสารริมถนนสายหลัก ทำให้ถนนคับแคบบางวันการจราจรติดขัด อาจก่อให้เกิดอันตรายแก่ผู้สัญจรไปมา

 แนวทางแก้ไข จัดหาสถานที่และจัดสรรงบประมาณก่อสร้างสถานีจอดรถยนต์โดยสาร ประจำทางให้ได้มาตรฐานและปลอดภัย

 **ลำดับที่ 3** ปัญหาความเป็นระเบียบเรียบร้อยในชุมชน

 ลักษณะ ประชาชนขาดความร่วมมือในการรักษาความสะอาดและความเป็นระเบียบเรียบร้อยในชุมชน การทิ้งขยะมูลฝอยไม่ถูกสุขลักษณะ การวางสินค้าบริเวณริมถนนหน้าตลาดสดเทศบาลตอนเช้า และตอนเย็นไม่เป็นระเบียบ วางสินค้าขายเกินระยะเวลาที่กำหนดในเทศบัญญัติ

 ขอบเขต ชุมชนริมถนนเจนจบทิศทั้งสองฝั่งและหน้าตลาดสดเทศบาล

 แนวทางแก้ไข สร้างจิตสำนึก และรณรงค์ขอความร่วมมือจากชุมชนและผู้ประกอบกิจการค้าขายบริเวณตลาดสดเทศบาล ให้ปฏิบัติตามกฎหมายอย่างเคร่งครัดและจริงจัง

 **(4) ด้านการเมืองการบริหาร**

 **ลำดับที่ 1** ปัญหาการพัฒนาเครื่องมือ เครื่องใช้และสถานที่ปฏิบัติงาน

 ลักษณะ ปัจจุบันเทศบาลมีบุคลากรที่จะปฏิบัติงาน และให้บริการแก่ประชาชนที่จะมารับบริการ อุปกรณ์เครื่องมือ เครื่องใช้ ที่มีอายุการใช้งานมานานและชำรุด ทำให้สิ้นเปลืองงบประมาณในการบำรุงรักษา เครื่องมือเครื่องใช้ในสำนักงานยังไม่เพียงพอกับจำนวนบุคลากรที่จะทำงานให้มีประสิทธิภาพ รวดเร็ว และทันสมัย

 ขอบเขต จัดหาเครื่องมือเครื่องใช้สำหรับปฏิบัติงานของเทศบาลตำบลโนนแดงให้เพียงพอ

แนวทางแก้ไข จัดหาเครื่องมือเครื่องใช้ให้เพียงพอ เพื่อเพิ่มศักยภาพในการปฏิบัติงาน

 **ลำดับที่ 2**  ปัญหาการพัฒนาบุคลากรของเทศบาลฯ

 ลักษณะ เทศบาลตำบลโนนแดงเป็นเทศบาลที่มีพนักงาน ลูกจ้าง และสมาชิกสภาเทศบาลที่ยังขาดความรู้ ความเข้าใจ งานในระเบียบ กฎหมาย และประสบการณ์ ในการปฏิบัติงานตามบทบาทและหน้าที่ ทำให้การปฏิบัติประสบปัญหา อุปสรรคบ่อยครั้ง

 ขอบเขต บุคลากรทุกคนในเทศบาลตำบลโนนแดง

 แนวทางแก้ไข จัดทำแผนงานโครงการอบรม ศึกษาดูงานแก่บุคลากรทุกคนและส่งเสริมบุคลากรให้เข้ารับการอบรมร่วมกับหน่วยงานอื่น เพื่อเป็นการเพิ่มพูนความรู้

 **ลำดับที่ 3** ปัญหาการจัดเก็บรายได้ของเทศบาล

 ลักษณะ ในเขตเทศบาลโนนแดงถึงแม้จะมีพื้นที่ไม่กว้างใหญ่ แต่การพัฒนาท้องถิ่นแต่ละด้านจำเป็นที่จะต้องใช้งบประมาณในการพัฒนาเป็นจำนวนเงินมากมายมหาศาล ในเขตพื้นที่ความรับผิดชอบในปัจจุบันมีรายได้ที่จัดเก็บภายในท้องถิ่นเพียงเล็กน้อย ซึ่งทำให้มีงบประมาณไม่เพียงพอต่อการพัฒนาท้องถิ่นให้เจริญรุดหน้าได้ในระยะเวลาอันสั้น จำเป็นที่จะต้องเพิ่มประสิทธิภาพในการจัดเก็บภาษีให้ครอบคลุมทุกพื้นที่และจัดเก็บด้วยความเป็นธรรม

 ขอบเขต การจัดเก็บรายได้ของเทศบาลฯไม่เป็นไปตามเป้าหมาย และไม่มีงบประมาณเพียงพอต่อการพัฒนาท้องถิ่นทุกด้าน

 แนวทางแก้ไข เพิ่มประสิทธิภาพในการจัดเก็บภาษีของเจ้าหน้าที่ ประชาสัมพันธ์ให้ประชาชนมีความรู้ ความเข้าใจในการจัดเก็บภาษีของเทศบาลฯ และจัดทำโครงการแผนที่ภาษีให้สมบูรณ์

 **ลำดับที่ 4** ปัญหาการป้องกันภัยฝ่ายพลเรือน

 ลักษณะ เทศบาลเป็นอีกหน่วยงานหนึ่งที่หน้าที่ความรับผิดชอบต่อชุมชนในหลายๆ ด้านและหนึ่งในหลายๆด้านดังกล่าว ได้แก่ การทำหน้าที่เพื่อป้องกันและบรรเทาสาธารณภัยในเขตชุมชน

 ขอบเขต การป้องกันและบรรเทาสาธารณภัยเป็นอีกหน้าที่หนึ่ง ซึ่งเทศบาลฯจะต้องให้ความสำคัญในแต่ละปี ที่ผ่านมาเทศบาลตำบลโนนแดง ได้จัดส่งเจ้าหน้าที่ให้เข้าร่วมรับการฝึกอบรมสัมมนาทุกครั้ง และได้จัดฝึกอบรมอาสาสมัครป้องกันภัยฝ่ายพลเรือน (อปพร.) เป็นประจำทุกปี แต่ยังประสบปัญหาด้านเครื่องมือเครื่องใช้ที่ใช้งานมานานประกอบกับบุคลากรมีไม่เพียงพอ

 แนวทางแก้ไข จัดทำแผนและโครงการเกี่ยวกับการฝึกอบรมอาสาสมัครป้องกันภัยฝ่ายพลเรือน และจัดหาเครื่องมือเครื่องใช้ในการบรรเทาสาธารณภัยไว้ เพื่อเป็นการเพิ่มประสิทธิภาพในการทำงาน และสรรหาบุคลากรเพิ่มให้เพียงพอกับภารกิจที่เพิ่มมากขึ้น

 **(5) ด้านทรัพยากรธรรมชาติและสิ่งแวดล้อม**

 **ลำดับที่ 1** ปัญหาการกำจัดขยะมูลฝอย

 ลักษณะ ในเขตเทศบาลตำบลโนนแดง ปัจจุบันปริมาณถังรองรับขยะมูลฝอย มีไม่เพียงพอต่อความต้องการของประชาชนทั้งในและนอกเขตเทศบาลฯ ที่ทิ้งขยะมูลฝอยยังมีเนื้อที่ไม่เพียงพอ และอยู่ใกล้ชุมชน คนงานเก็บขยะมีไม่เพียงพอ

 ขอบเขต เทศบาลตำบลโนนแดง มีพื้นที่ 6 ตารางกิโลเมตร มีปริมาณขยะมูลฝอยประมาณ 2,500 – 7,000 กิโลกรัมต่อวัน มีรถเก็บขนขยะ 1 คัน ซึ่งปริมาณของขยะมูลฝอยนับวันจะเพิ่มมากขึ้น และรับภาระในการกำจัดขยะมูลฝอยจาก อบต.ดอนยาวใหญ่ และโรงพยาบาลโนนแดง

 แนวทางแก้ไข จัดหางบประมาณเพื่อศึกษาความเหมาะสม ออกแบบและก่อสร้างศูนย์ขยะรีไซเคิล จากสำนักงานนโยบายและแผนทรัพยากรธรรมชาติและสิ่งแวดล้อม พร้อมทั้งรณรงค์การคัดแยกขยะภายในครัวเรือน เพื่อร่วมลดปริมาณขยะในชุมชน

 **ลำดับที่ 2** ปัญหาสวนสุขภาพหรือสวนสาธารณะ เพื่อเป็นที่พักผ่อนหย่อนใจของประชาชน

 ลักษณะ เทศบาลตำบลโนนแดงยังไม่มีพื้นที่ก่อสร้างสวนสาธารณะ สถานที่ออกกำลังกายและสถานที่พักผ่อนหย่อนใจ

 ขอบเขต เทศบาลตำบลโนนแดง เป็นชุมชนขนาดเล็กมีสภาพการใช้ที่ดินไม่หนาแน่น ถึงแม้ว่าจะมีพื้นที่โล่งเป็นจำนวนมากในพื้นที่ชุมชน ได้แก่ พื้นที่เกษตรกรรม พื้นที่โล่งในวัด โรงเรียน และสถานที่ราชการซึ่งสามารถใช้เป็นที่พักผ่อนหย่อนใจของประชาชนได้ก็ตาม แต่จากความหนาแน่นของชุมชนที่อาจเพิ่มขึ้นในอนาคต ทำให้ความต้องการพื้นที่เพื่อการพักผ่อนและการเล่นกีฬาเพิ่มมากขึ้น

 แนวทางแก้ไข จัดหาสถานที่ก่อสร้างสวนสุขภาพหรือสวนสาธารณะ เพื่อไว้เป็นที่พักผ่อนหย่อนใจ เนื่องจากทางราชการมีนโยบายที่จะขยายแนวเขตของถนนเจนจบทิศออกเป็น 4 ช่องทางจราจร

 **ลำดับที่ 3** ปัญหาน้ำเสีย

 ลักษณะ เทศบาลยังไม่มีระบบระบายน้ำ ระบบรวบรวมและระบบบำบัดน้ำเสีย การปล่อยน้ำเสียจากบ้านเรือนทิ้งลงสู่ท่อและรางระบายน้ำทำให้เกิดการอุดตัน โดยเฉพาะบริเวณรอบๆ ตลาดสดเทศบาลฯ เป็นเหตุให้เกิดมลพิษทางกลิ่นรบกวนส่งผลกระทบต่อสุขภาพของประชาชน

 ขอบเขต จัดทำระบบระบายน้ำ ระบบรวบรวม และระบบบำบัดน้ำเสีย ให้ครอบคลุมพื้นที่ทั้งหมดในเขตเทศบาลตำบลโนนแดง

 แนวทางแก้ไข ของบประมาณสนับสนุน เพื่อศึกษาออกแบบและก่อสร้างระบบระบาย ระบบรวบรวม และบำบัดน้ำเสียจากกระทรวงวิทยาศาสตร์เทคโนโลยีและสิ่งแวดล้อม

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*